A Bizottság határozata
(1997. március 25.)
a tagállamok által emberi fogyasztásra szánt tej- és tejalapú termékek behozatala tekintetében engedélyezett harmadik országbeli létesítmények ideiglenes jegyzékének összeállításáról
(EGT vonatkozású szöveg)
(97/252/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 97/34/EK határozattal [1] módosított, az egyes állati eredetű termékek, halászati termékek és élő kéthéjú kagylók közösségi tagállamba történő behozatala tekintetében engedélyezett harmadik országbeli létesítmények átmeneti időszakra vonatkozó, ideiglenes jegyzéke összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (1) bekezdésére,
mivel a legutóbb a 96/584/EK [3] határozattal módosított 95/340/EGK [4] bizottsági határozat összeállítja azon harmadik országok jegyzékét, ahonnan a tagállamok engedélyezik tej- és tejalapú termékek behozatalát;
mivel a legutóbb a 97/115/EK határozattal [5] módosított 95/343/EGK bizottsági határozat [6] megállapítja a tej- és tejalapú termékek e jegyzékben szereplő országból való behozatalához szükséges egészségügyi és állat-egészségügyi bizonyítványokra vonatkozó követelményeket;
mivel egyes harmadik országok közölték a Bizottsággal a területükön működő azon létesítmények jegyzékét, amelyek tekintetében biztosítják, hogy azok mindenben eleget tesznek a Közösség megfelelő közegészségügyi követelményeinek, illetve ha egy létesítmény mégsem tenne eleget az említett követelményeknek, akkor felfüggesztik annak az Európai Közösségbe irányuló kiviteli tevékenységét;
mivel a Bizottság nem tudott valamennyi érintett harmadik országban meggyőződni arról, hogy azok létesítményei valóban megfelelnek-e a közösségi követelményeknek, illetve megbizonyosodni az illetékes hatóságok által nyújtott garanciák érvényességéről;
mivel az érintett országokból származó tej- és tejalapú termékek kereskedelmének folyamatos biztosítása érdekében meg kell hosszabbítani azon időszakot, amelynek során továbbra is engedélyezett a tagállamok számára tej- és tejalapú termékek behozatala az általuk jóváhagyott létesítményekből; mivel az így megállapított póthatáridőn belül a Bizottság a 95/408/EK határozatban foglalt eljárásnak megfelelően beszerzi a szükséges biztosítékokat az érintett országoktól annak érdekében, hogy felvehesse azokat a megfelelő jegyzékbe;
mivel azon harmadik ország, amely a póthatáridő lejártáig elmulasztja a közösségi szabályokkal összhangban benyújtani megfelelő létesítményei jegyzékét, a továbbiakban nem exportálhat tejet és tejalapú termékeket a Közösségbe;
mivel, következésképpen, a tagállamok maguk lesznek felelősek azért, hogy olyan létesítményből importáljanak tejet és tejalapú termékeket, amely megfelel a közösségi követelményeknél nem kevésbé szigorú termelési és forgalomba hozatali követelményeknek;
mivel ezért egyes országok tekintetében összeállítható a tejet és tejalapú termékeket előállító megfelelő létesítmények ideiglenes jegyzéke;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik a tej- és tejalapú termékek behozatalát a mellékletben felsorolt létesítményekből.
(2) 1997. július 1-jéig a tagállamok engedélyezhetik a tej- és tejalapú termékek behozatalát a mellékletben felsorolt harmadik országbeli létesítményeken kívüli létesítményből is.
(3) A tej- és tejalapú termékek behozatala a továbbiakban is az egyéb tekintetben elfogadott közösségi állat-egészségügyi rendelkezések hatálya alá esik.
2. cikk
Ezt a határozatot 1997. április 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1997. március 25-én.